钦定古今图书集成/明伦汇编/官常典/第105卷 > 《宗室世系表序》唐·书
## 钦定古今图书集成/明伦汇编/官常典/第105卷 > 《宗室世系表序》唐·书

“昔者周有天下，封国七十，而同姓居五十三焉，后世
不以为私也，盖所以隆本支，崇屏卫。”虽其弊也，以侵
凌王室，有末大之患。然亦崇奖扶持，犹四百馀年而
后亡。盖其德与力皆不足矣，而其势或然也。至汉鉴
秦，务广宗室，世其国地，不幸世绝，若罪除，辄复续以
存其祭祀，与为长久之计。故自三代以来，独汉为长
世。唐有天下三百年，子孙蕃衍，可谓盛矣。其初皆有
封爵，至其世远亲尽，则各随其人贤愚，遂与异姓之
臣杂而仕宦，至或流落于民间，甚可叹也。然其疏戚
远近，源流所来，可以考见。作《宗室世系表》。